b"\n_START_ARTICLE_\nSofistika\n_START_PARAGRAPH_\nSofistika (gr. sophistes, modrec; tisti, ki se ukvarja z modrostjo) pomeni danes namerno rabo prikritih zmot in paradoksov' v argumentaciji. Sofist je tisti, ki se poslu\xc5\xbeuje neveljavnih argumentov kot sredstva prepri\xc4\x8devanja.\n_START_SECTION_\nSofistika kot miselno gibanje\n_START_PARAGRAPH_\nV drugi polovici 5. stoletja pr. n. \xc5\xa1t. je gr\xc5\xa1ka mesta, predvsem Atene, zajelo mo\xc4\x8dno duhovno razsvetljensko gibanje. Nevzdr\xc5\xbeno izvijanje iz tradicionalnih spon je po drugi strani ustrezalo \xc4\x8dedalje bolj uveljavljenemu prepri\xc4\x8danju, da je aktualne politi\xc4\x8dne, gospodarske in moralne probleme mogo\xc4\x8de razumsko obvladovati. Zlasti mlade ljudi je prevzel neznanski optimizem. Ni\xc4\x8d se ni zdelo nemogo\xc4\x8de, pri sofistih, glavnih zastopnikih tega gibanja, pa si je vsakdo lahko pridobil znanja in spretnosti, ki jih je potreboval v javnem in zasebnem \xc5\xbeivljenju, tudi \xe1\xbc\x80\xcf\x81\xce\xb5\xcf\x84\xce\xae ('krepost')._NEWLINE_Izvorno pomeni beseda \xcf\x83\xce\xbf\xcf\x95\xce\xb9\xcf\x83\xcf\x84\xce\xae\xcf\x82 (sophistes) 'strokovnjaka', 'izvedenca', 'modreca', tistega, ki poseduje modrost. Sprva se je naziv sofist nana\xc5\xa1al na Sedem modrih mo\xc5\xbe Stare Gr\xc4\x8dije (Solon, Bias, Tales, Anaharsis, Kleobulos, Pitakos, Hilon). Kasneje je sofistika ozna\xc4\x8devala skupino retorikov in govornikov, ki so posredovali svojo modrost (gr. sophia) proti pogosto visokem pla\xc4\x8dilu. Sofistika je zaradi svoje dru\xc5\xbebeno naravnane funkcije (sofisti so bili pogosto javni govorniki ter politiki) postala doktrina, ki postavlja v sredi\xc5\xa1\xc4\x8de kozmosa \xc4\x8dloveka. Osnovno na\xc4\x8delo sofistike povzema Protagorov izrek homo mensura, \xc4\x8dlovek je merilo vseh stvari (gr\xc5\xa1ko: \xe1\xbc\x8c\xce\xbd\xcf\x91\xcf\x81\xcf\x89\xcf\x80\xce\xbf\xcf\x82 \xce\xbc\xce\xad\xcf\x84\xcf\x81\xce\xbf\xce\xbd \xe1\xbc\x81\xcf\x80\xce\xac\xce\xbd\xcf\x84\xcf\x89\xce\xbd.). Sofistiko bi lahko opredelili kot\xc2\xa0\xc2\xbbprvi pojav moralnega, politi\xc4\x8dnega in spoznavnega relativizma\xc2\xab._NEWLINE_Znani sofisti so poleg Protagore bili tudi Gorgias, Trazimah, Kratil in Antifon._NEWLINE_Na\xc5\xa1 najpomembnej\xc5\xa1i vir, Platon, je bil zagrizen nasprotnik sofistov, zato je Sokrat v njegovih spisih skoraj vedno v sporu z njimi."